Svend Hvidtfelt Nielsen
Svend Hvidtfelt Nielsen, f. 1958, dansk komponist og organist, cand. mag. i musik og filosofi, komponistuddannet hos bl.a. Ib Nørholm, Hans Abrahamsen, Per Nørgård og Karl-Åge Rasmussen. Han komponerer i en fabulerende stil inspireret af ny enkelhed og har bl.a. skrevet Dobbeltkoncert for cello, guitar og orkester (1988), kammeroperaen Uld (1989), ensemblestykkerne Flowerfall (1993) og Restless (1996) samt Koncert for saxofonkvartet og sinfonietta (1997). Han er desuden forfatter til bogen Virkeligheden fortæller mig altid flere historier (1995) om Per Nørgårds musik.